钦定古今图书集成/方舆汇编/职方典/第1477卷 > 《重修涌金寺记》王景常
## 钦定古今图书集成/方舆汇编/职方典/第1477卷 > 《重修涌金寺记》王景常

逾滇以南，深渊绝壑，惟通海为最胜。环通海数十里，
峻岩遥峰，琪树琅玕，惟秀山为最胜。据秀山之奇，为
浮屠者三，涌金为胜。盖涌金弘踞绝𪩘，上涵天光，平
俯诸峰，下瞰巨浸，城郭居室之壮盛，山林岛屿之蟠
纠，晨钟暮鼓，隐隐如在天上也。若其蛇蟺扶舆，絪缊
轇轕，出入眇忽，四时昕夕，云霞岚雾，荡摩曳击，与松

衣钵之传。归而开丛林于云麓。暨东崖，肇创涌金寺
于山巅。其弟子联山，实守其传。元元帅律述杰为文
刻诸石，班班可考。其高弟子慧庭，嗣有其宇，博极经
秘，大振宗风，一时缁流，西自邛莋，北自巂昆明，莫不
向风慕义，叩首归命。自时厥后，法益密，律益坚，增其
耀灵，号为滇阳大刹。历劫既久，龙象亦逝。泰极而否，
兵燹继之。楼阁颓圮，金碧无迹，松柏摧折，祥光下降。
其徒镜涵，发大愿力，矢辞诸天，曰“所不能绍复先绪。”
浮屠更始，有如白水。赍志不酬，凡几年，会天朝德化
被殊俗，乾坤清宁，夷夏胥庆。于是飞锡天衢，上叩帝
阙，拜天人师。有旨，宠锡袈裟，赐游江浙诸名山。阅四
年归，始克成前志。乃遍礼公侯士庶大檀那，得赀金
凡若干缗。镜乃苦心劳力，殚志竭虑，鸠工发帑，一毫
不以私诸己。东撑西拄，易栋更楹，先构大殿。殿成，凡
涌金门、积翠亭、西梵堂、明元庵，凡旧所有，率皆新之。
旧所未备。今率落之，厩库庖湢，靡一或遗。凡为楹若
干。为工以日计之，凡若干既成，山若增而高，海若濬
而深，尺云下垂，万水皆立，神用盛矣。乃命其徒喜颜
来请记，将勒于石，以垂永久。予叹曰：“自有天地，三五
绳绳，夏后商周，继以姬孔，道备矣，而今通祀于郡国
者，惟夫子而已，乃仅见其一。大雄氏以慈”悲为教，而
祠宇被海岳，岂其徒力能致之？抑亦有为之变通而
神之欤？为吾徒者，其谓斯何？或曰：“自其以善恶恐人，
人多归向之。”或又曰：“彼以神通善幻，故炫耀若此。”殆
非矣。天地非不大也，然坛溥天下，惟一而已。虽《祀典
祭法》五，其一曰：法施于民，然上下有制，非民可得通
祀也，制自天子立也。彼大雄以兼爱为化，无间上下，
民利其欲，故上之人亦从其利而导之。矧其徒皆归
于儒，得以庸之，果神而变通欤？予观慧庭，博极经秘，
以光其宗镜，涵发大誓愿，以壮其业，亦儒者博学力
行之似者，惜其本二而不统也。自非有过人才识，安
能俾栴檀宝盖，照耀于中天哉？呜呼！此予之所以有
感于彼者欤？辞曰：“矗矗秀山，控制滇南。上摩空濛，下
压重阴。蜿蟺坱圠，肇自鳌极。昆仑两戒，发于西域。雪
山以东，岷岍以西，正气回旋，与天俱齐。云南酋区，星
土有截。井钺参旗，胚胎凝结。神工鬼凿，郁为宝林。既
晦于古，聿彰于今。相时铁牛，载朴载斲。暨于月智，曰
丹曰雘。东崖矫矫，营山之椒。涌金有殿，岌嶪层霄。维
尔联山，爰究爰度。无替成美，灯光续续。《述律》有文，镌
诸坚石。涵弘演肆，光被南国。一时闻望，归于慧庭。守
道不二，观于厥成。否泰相仍，龙象斯逝。景光飙举，夷
级颠陛。猗欤镜涵，志行贞坚。一钵一锡，万里朝天。遨
游名山，年月四期。耳濡目染，心旷神怡。松枝南指，飞
锡聿至。赀金泉涌，栋宇山委。遂殿宝林，遂开涌金，遂
亭积翠，荡轧阴阳。金榜玉舆，龙驭象床。莲花宝坊，华
盖霓幢。凡昔之废，今悉渠渠。凡今之构，皆古所无。煌
煌金碧，炫耀南离。匪我之力，惟神之为。呜呼休哉！无
坠厥初。有永其承，利及海隅。秀山倚天，通海澄波。百
千万劫，石泐勿磨。”